AP มั่นใจยอดขายปีนี้เข้าเป้า 3.98 หมื่นลบ. กางแผนไตรมาส4 เปิด18โครงการใหม่ 3.12 หมื่นลบ.
AP มั่นใจยอดขายปีนี้เข้าเป้า 3.98 หมื่นลบ. หลัง 9 เดือนแตะ 3.07 หมื่นลบ. กางแผนไตรมาส 4/61 เปิด 18 โครงการใหม่ มูลค่า 3.12 หมื่นลบ. ตุน Backlog ระดับ 5.52 หมื่นลบ. ทยอยรับรู้รายได้ถึงปี 66
8 ต.ค. 2561

นายวิทการ จันทวิมล รองกรรมการผู้อำนวยการ สายงานกลยุทธ์องค์กร และการสร้างสรรค์ บริษัท เอพี (ไทยแลนด์) จำกัด (มหาชน) หรือ AP เปิดเผยว่า มั่นใจว่ายอดขายปีนี้จะเป็นไปตามคาดหลังได้มีการปรับเป้าหมายใหม่มาที่ 3.98 หมื่นล้านบาท หลังยอดขาย 9 เดือนที่ผ่านมาทำได้แล้ว 3.07 หมื่นล้านบาท หรือคิดเป็น 77% ของเป้าหมายรวม ซึ่งถือว่าประสบความสำเร็จอย่างมาก
ส่วนแผนการดำเนินธุรกิจในช่วงไตรมาสสุดท้ายของปี 61 บริษัทเตรียมเปิดตัวโครงการอีก 18 โครงการ มูลค่ารวม 3.12 หมื่นล้านบาท แบ่งเป็นคอนโดมิเนียม 2 โครงการ มูลค่า 1.4 หมื่นล้านบาท บ้านเดี่ยว 6 โครงการ มูลค่า 7.84 พันล้านบาท และทาวน์โฮม 10 โครงการ มูลค่า 9.39 พันล้านบาท พร้อมโครงการที่อยู่ระหว่างการพัฒนา (Existing Projects) อีกกว่า 90 โครงการ ซึ่งมั่นใจว่าจะสามารถสร้างยอดขายได้เกินเป้าหมายใหม่ที่ตั้งไว้
นอกจากนี้บริษัทยังมีมูลค่ายอดขายรอโอน (Backlog) มูลค่าสูงถึง 5.52 หมื่นล้านบาท แบ่งเป็นโครงการแนวราบมูลค่าราว 1 หมื่นล้านบาท ซึ่งคาดว่าจะรับรู้ทั้งหมดภายในปีนี้ และคอนโดมิเนียมมูลค่า 4.52 หมื่นล้านบาท โดยจะทยอยรับรู้ไปจนถึงปี 66
“AP ยังคงมุ่งสานต่อเป้าหมายในการรักษาความเป็นผู้นำตลาดอย่างต่อเนื่อง เราพร้อมเปิดตัวสินค้าใหม่ เน้นย้ำจุดแข็งทั้ง ‘การเป็นหนึ่งเดียวเรื่องทำเลที่ตั้ง‘ ‘การพัฒนานวัตกรรมดีไซน์และแบบบ้านโมเดลใหม่ๆ‘ ความโดดเด่นด้านแนวคิดของ ‘การดีไซน์พื้นที่‘ ที่สร้างความแตกต่างให้กับการอยู่อาศัย พร้อมการออกแบบ ที่สอดรับกับพฤติกรรมลูกค้าครอบครัวเมือง 
รวมถึงรูปลักษณ์และฟังก์ชั่นการใช้งานภายใน ซึ่งเอพีเชื่อมั่นว่าทั้งหมดนี้จะได้รับการตอบรับที่ดี และเราจะสามารถบรรลุยอดขายเป้าหมายใหม่ที่ตั้งไว้ โดยในช่วงไตรมาสสุดท้ายนี้เอพียังคงเดินหน้าเปิดตัวโครงการที่จับกลุ่มเป้าหมายระดับกลางถึงระดับบน ด้วยแพคเกจราคาขายที่ครอบคลุมความสามารถในการซื้อของคนเมืองในปัจจุบัน ที่เริ่มตั้งแต่ 2 ล้านบาท จนถึงกลุ่มสินค้าระดับซูเปอร์ลักชัวรี่ ที่เริ่มต้นในราคา 29 ล้านบาทเป็นต้นไป”นายวิทการ กล่าว
สำหรับแนวโน้มตลาดอสังหาริมทรัพย์ไตรมาสสุดท้ายของปีนี้มีแนวโน้มการเติบโตดี กำลังซื้อในธุรกิจอสังหาฯยังมีอยู่ สถานการณ์โดยรวมของตลาดมีสัญญาณการตอบรับที่ดีโดยเฉพาะเซกเมนต์สินค้าระดับกลางบนที่โฟกัสทำเลใจกลางเมือง ยังคงได้รับความสนใจจากกลุ่มลูกค้าครอบครัวคนเมือง สะท้อนได้จากยอดขาย 9 เดือนที่ผ่านมาของเอพี มียอดขายแล้วกว่า 3.07 หมื่นล้านบาท ซึ่งเป็นผลมาจากทั้งการเปิดตัวคอนโดมิเนียมใหม่ คอนโดมิเนียมที่อยู่ระหว่างการพัฒนา (Existing Projects) รวมถึงโครงการแนวราบซึ่งมีสัดส่วนการเติบโตทางยอดขายที่ดีขึ้นเช่นกัน
ส่วนในช่วงไตรมาสสุดท้ายของปี บริษัทยังคงสานต่อกลยุทธ์การดำเนินงานสู่ความสำเร็จที่วางไว้ ด้วยการรุกตลาดซูเปอร์ลักชัวรี่ ในกลุ่มสินค้า THE PALAZZO ที่ประสบความสำเร็จอย่างมากและเป็นที่ยอมรับของผู้บริโภค เพื่อรองรับความต้องการของลูกค้าระดับบน ที่มองหาที่อยู่อาศัยพรีเมี่ยมในทำเลศักยภาพ ด้วยการออกแบบภาพลักษณ์โครงการใหม่ที่สอดรับกับพฤติกรรมลูกค้าในปัจจุบัน
โดยพร้อมเปิดตัวคฤหาสน์หรูโมเดลใหม่เป็นโครงการแรก ที่ ‘THE PALAZZO ศรีนครินทร์’ โครงการแฟล็กชิพระดับซูเปอร์ลักชัวรี่ที่ได้รับการออกแบบให้เหมาะสำหรับการอยู่อาศัย ภายใต้คอนเซปต์ Masterpiece for Generations ที่พร้อมส่งมอบเป็นมรดกล้ำค่าแก่สมาชิกในครอบครัวทุกเจนเนอเรชั่น
อนึ่ง THE PALAZZO ศรีนครินทร์ มาพร้อมคอนเซปต์ ‘Masterpiece for Generations’ สุนทรียะแห่ง การอยู่อาศัยเหนือระดับ ใส่ใจในทุกรายละเอียด ตั้งอยู่บนพื้นที่รวม 31 ไร่ แวดล้อมด้วยพื้นที่สีเขียวขนาดใหญ่ เป็นความสง่างามบนถนนศรีนครินทร์ ประหนึ่งของขวัญล้ำค่าที่พร้อมส่งมอบให้กับคนรุ่นถัดไป ด้วยความ-พิเศษเพียง 52 ยูนิตเท่านั้น พร้อมเปิดให้เข้าชมโครงการตั้งแต่วันนี้เป็นต้นไป ราคาเริ่มต้น 29-60 ล้านบาท